Spojená škola, Dúbravská cesta 1, 845 25 Bratislava

## Vnútorný predpis č. 4

Školský poriadok

2025

Spojená škola so sídlom na Dúbravskej ceste 1 v Bratislave je školou, ktorú som si zvolil(-a) dobrovoľne a preto sa budem riadiť jej pravidlami a školským poriadkom.

Úlohou školského poriadku je racionálne rozdelenie úloh, správne využívanie pracovného času a predchádzanie školským a pracovným úrazom.

Dodržiavanie školského poriadku utvára dobré predpoklady na chod školy a jej bezpečnosť. Preto sú všetci zamestnanci a žiaci školy povinní tento školský poriadok dodržiavať.

Riaditeľka Spojenej školy so sídlom na Dúbravskej ceste 1 v Bratislave vydáva v súlade s § 153 zákona NR SR č. 245/2008 Z. z. o výchove a vzdelávaní a o zmene a doplnení niektorých zákonov (ďalej len „školský zákon“) v znení neskorších predpisov po prerokovaní v rade školy a v pedagogickej rade tento školský poriadok:

**Článok 1**

**Rozsah pôsobnosti**

1) Školský poriadok je záväzný pre všetkých žiakov a zamestnancov Spojenej školy (ďalej len „škola“) so sídlom na Dúbravskej ceste 1 v Bratislave.

2) Školský poriadok upravuje:

- prevádzku a vnútorný režim školy,

- výkon práv a povinností žiakov v škole,

- výkon práv a povinností zákonných zástupcov žiakov v škole,

- pravidlá vzájomných vzťahov medzi žiakmi a vzťahov s pedagogickými a ďalšími zamestnancami školy,

- podmienky na zaistenie bezpečnosti a ochrany zdravia žiakov a ich ochrany pred sociálno-patologickými javmi, diskrimináciou alebo násilím,

- podmienky nakladania s majetkom školy.

**Článok 2**

**Prevádzka a vnútorný režim školy,**

1) Vyučovací proces je organizovaný

* + v triedach, odborných učebniach a dielni budovy E,
  + v triedach a odborných učebniach budovy G,
  + v školskej záhrade,
  + v areáli ZSS Rosa.

2) Budova školy je otvorená v pracovných dňoch:

* + od 6,45 do 13,20 hodiny pre žiakov, ktorí nenavštevujú  ŠKD a do 15,30 pre žiakov PŠ a do16,30 pre žiakov ŠZŠ TP navštevujúcich ŠKD.

3) Začiatok vyučovania je o 08,00 hodine a koniec o 13,20 hod. Žiaci prichádzajú na vyučovanie a tiež odchádzajú domov v sprievode zákonného zástupcu resp. ním poverenej osoby (písomnou formou), v sprievode zamestnancov ZSS Rosa alebo zamestnancov CDR. S písomným súhlasom zákonného zástupcu prichádza žiak do školy samostatne prostriedkami MHD.

4) Výchovno-vzdelávací proces sa riadi rozvrhom hodín, ktorý schvaľuje riaditeľ školy. Rozvrh hodín je povinný rešpektovať každý žiak a každý pedagogický zamestnanec školy.

5) Zvonenie v budove E

1. hodina 8,00 - 8,45 10 minút

2. hodina 8,55 - 9,40 20 minút (desiata)

3. hodina 10,00 - 10,45 10 minút

4. hodina 10,55 - 11,40 5 minút

5. hodina 11,45 - 12,30 5 minút

6. hodina 12,35 - 13,20 obed

Zvonenie v budove G

1. hodina 8,00 - 8,45 10 minút

2. hodina 8,55 - 9,40 20 minút (desiata)

3. hodina 10,00 - 10,45 10 minút

4. hodina 10,55 - 11,40 10 minút

5. hodina 11,50 - 12,35 10 minút

6. hodina 12,40 - 13,20 obed

6) Za bezpečnosť a ochranu zdravia žiaka v čase od prevzatia od zákonných zástupcov resp. zamestnancov ZSS Rosa alebo CDR až do odovzdania zákonným zástupcom, resp. zamestnancom ZSS Rosa alebo CDR zodpovedá pedagogický personál školy.

7) Školský klub detí (ŠKD) je v prevádzke v dňoch školského vyučovania v čase od 6,45 hodiny do 7,30 hodiny a od 11,40 hodiny do 16,30 hodiny, v dňoch prázdnin resp. riaditeľského voľna podľa organizačných možností školy.

8) Žiaci sa presúvajú z tried do ŠKD pod dohľadom učiteľa, ktorý ich učil poslednú vyučovaciu hodinu a zodpovedá za ich bezpečnosť až do odovzdania vychovávateľovi ŠKD.

9) Žiak odchádza domov v sprievode zákonného zástupcu resp. ním poverenej osoby (písomnou formou). Len v ojedinelých prípadoch a s písomným súhlasom zákonného zástupcu odchádza žiak domov samostatne prostriedkami MHD.

10) Týždenná skladba zamestnania v ŠKD:

11,40 - 13,15 Oddychová a rekreačná činnosť

13,30 - 14,00 Obed

14,00 - 15,00 Príprava na vyučovanie

15,00 - 16,00 Krúžková a záujmová činnosť

16,00 - 16,30 Oddychová a rekreačná činnosť

11) Za bezpečnosť žiakov počas ich pobytu v ŠKD zodpovedá vychovávateľ.

12) Žiaci sa presúvajú na obed aj z obeda a tiež obedujú spoločne celé oddelenie a pod dohľadom vychovávateľa.

13) Na krúžkovú činnosť odchádzajú žiaci v sprievode učiteľa, ktorý ich preberá od vychovávateľa do svojej zodpovednosti a po skončení krúžku ich odovzdáva vychovávateľovi v ŠKD.

14) Škola má riadne vybavené lekárničky, ktoré sú umiestnené:

- v budove E v kancelárii riaditeľa školy a v dielni,

- v budove G v zborovni.

15) Prvú pomoc poskytne žiakovi vyučujúci resp. dozor konajúci učiteľ, pedagogický asistent, alebo vychovávateľ na mieste úrazu a v prípade potreby bezodkladne kontaktuje RZP. Úraz nahlási bez meškania riaditeľovi školy a zaznačí do knihy úrazov, ktorá sa nachádza v kancelárii riaditeľa školy.

16) Rodičia môžu úradné záležitosti (potvrdenia, žiadosti a pod.) vybavovať denne na sekretariáte riaditeľa školy resp. v kancelárii zástupcu riaditeľa pre budovu G v čase od 7,45 do 8,00 hodiny a od 13,00 do 15,00 hodiny.

17) Informácie o prospechu a správaní žiaka podáva rodičom triedny učiteľ na triednej schôdzi rodičovského združenia prípadne v inom vopred dohodnutom termíne.

18) So súhlasom riaditeľa školy sa môže žiak zúčastniť súťaží.

19) Skôr, ako pedagóg so žiakmi opustí budovu školy, na predpísanom tlačive v zborovni školy uvedie cieľ vychádzky.

20) Škola je oprávnená a povinná zverený majetok štátu užívať na plnenie úloh v rámci výchovno-vzdelávacieho procesu a nakladať s ním podľa zákona (č. 278/1993, Z.z. o správe majetku štátu v znení neskorších predpisov), aby nedošlo k jeho poškodeniu, strate, zneužitiu, alebo zmenšeniu. Žiak šetrne zaobchádza so školským majetkom, učebnými pomôckami a učebnicami. Má ich riadne obalené, nekreslí a nepíše do nich. Pri ich strate, alebo poškodení je povinní vzniknutú stratu nahradiť. V prípade, že sa nenájde žiak, ktorý škodu spôsobil, túto uhradí kolektív triedy.

**Článok 3**

**Práva a povinnosti žiakov**

1) **Žiak má právo na:**

1. rovnaký prístup ku vzdelaniu bez rozdielu rasy, farby pleti, pohlavia, reči, náboženstva, politického alebo iného presvedčenia, národného alebo sociálneho pôvodu, majetkového, spoločenského alebo iného postavenia žiaka alebo jeho rodiny,
2. ochranu pred pôsobením rasovej, náboženskej alebo inej formy diskriminácie,
3. úctu k svojej osobe a zabezpečenie ochrany proti fyzickému, psychickému a sexuálnemu násiliu a všetkým formám zanedbávania, krutosti a využívania na pôde školy,
4. oznámenie šikanovania, aj jeho zárodkov, ktorémukoľvek pedagogickému zamestnancovi,
5. pomoc zo strany pedagogických zamestnancov pri prejavoch šikanovania, pedagóg musí šikanovanie bez meškania riešiť a každej jeho obeti poskytnúť okamžitú pomoc,
6. dôstojné podmienky vzdelávania v priestoroch školy a na zdravý telesný, duševný a sociálny vývin svojej osobnosti,
7. poskytovanie poradenstva a služieb spojených s výchovou a vzdelávaním,
8. úctu k jeho vierovyznaniu, svetonázoru, národnostnej a etnickej príslušnosti,
9. individuálny prístup rešpektujúci jeho zdravotný stav, možnosti a schopnosti,
10. výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú,
11. používanie špeciálnych učebníc, didaktických a kompenzačných pomôcok,
12. bezplatné vzdelávanie a bezplatné zapožičiavanie učebníc,
13. výchovu a vzdelávanie v bezpečnom a hygienicky vyhovujúcom prostredí,
14. organizáciu výchovy a vzdelávania primeranú jeho veku a v súlade so zásadami psychohygieny,
15. slobodnú voľbu voliteľných a nepovinných predmetov v súlade so svojimi možnosťami a záľubami v rozsahu stanovenom vzdelávacím programom,
16. informácie týkajúce sa jeho osoby a jeho výchovno-vzdelávacích výsledkov,
17. informácie o svojich právach a povinnostiach v škole,
18. individuálne vzdelávanie za podmienok stanovených školským zákonom,
19. kvalitnú výuku,
20. komunikáciu s pedagogickými zamestnancami v duchu zásad humanity a tolerancie,
21. vyslovenie svojho názoru, pokiaľ neútočí na iných žiakov alebo zamestnancov školy,
22. otázky k preberanému učivu,
23. prácu v niektorom z krúžkov podľa vlastného záujmu a možností školy.

2) **Žiak je povinný**:

1. dodržiavať tento školský poriadok a ďalšie vnútorné predpisy školy,
2. pravidelne sa zúčastňovať na výchove a vzdelávaní a riadne sa vzdelávať, účasť na vyučovaní voliteľných predmetov a záujmovej činnosti je pre prihláseného žiaka povinná,
3. pravidelne nosiť a používať na výchove a vzdelávaní kompenzačné pomôcky, ak mu boli predpísané,
4. ctiť si ľudskú dôstojnosť svojich spolužiakov a zamestnancov školy,
5. neobmedzovať svojím konaním práva ostatných osôb zúčastňujúcich sa výchovy a vzdelávania,
6. konať tak, aby neohrozoval svoje zdravie a bezpečnosť a tiež zdravie a bezpečnosť druhých osôb zúčastňujúcich sa na výchove a vzdelávaní,
7. rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi,
8. chrániť pred poškodením majetok školy a majetok, ktorý škola využíva na výchovu a vzdelávanie,
9. chrániť pred poškodením učebnice a učebné pomôcky, ktoré mu boli zapožičané,
10. byť v škole čisto, vhodne a bez výstredností oblečený a upravený,
11. správať sa v škole slušne, dodržiavať pokyny pedagogických zamestnancov a podľa svojich možností sa svedomite pripravovať na vyučovanie,
12. správať sa slušne aj mimo vyučovania a to aj počas voľných dní a prázdnin tak, aby neporušoval zásady spolunažívania a spoločenské normy správania.

**Článok 4**

**Práva a povinnosti zákonných zástupcov žiakov**

1) **Zákonný zástupca žiaka má právo**:

1. žiadať, aby sa v rámci výchovy a vzdelávania v škole poskytovali žiakom informácie a vedomosti vecne a mnohostranne v súlade so súčasným poznaním sveta a v súlade s princípmi (§ 3 školského zákona) a cieľmi (§ 4 školského zákona) výchovy a vzdelávania,
2. oboznámiť sa so školským vzdelávacím programom a školským poriadkom,
3. vyjadrovať sa k školskému vzdelávaciemu programu prostredníctvom orgánov školskej samosprávy,
4. byť informovaný o výchovno-vzdelávacích výsledkoch svojho dieťaťa,
5. byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.

2) **Zákonný zástupca je povinný:**

1. prihlásiť dieťa na plnenie povinnej školskej dochádzky a dbať o to, aby dieťa dochádzalo do školy pravidelne a včas,
2. vytvoriť pre dieťa podmienky na prípravu na výchovu a vzdelávanie a plnenie školských povinností,
3. dodržiavať podmienky výchovno-vzdelávacieho procesu svojho dieťaťa určené týmto školským poriadkom,
4. dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
5. informovať školu o zmene zdravotnej spôsobilosti jeho dieťaťa, o jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
6. bezodkladne oznámiť škole výskyt nákazlivého ochorenia v rodine, výskyt, alebo podozrenie na ochorenie dieťaťa. **V takýchto prípadoch, rodič necháva dieťa doma.**
7. ak sa žiak nemôže zúčastniť na výchove a vzdelávaní v škole, oznámiť škole (triednemu učiteľovi alebo na riaditeľstve školy) bez zbytočného odkladu príčinu a tiež predpokladanú dĺžku jeho neprítomnosti. Za dôvod ospravedlniteľnej neprítomnosti sa uznáva najmä choroba alebo lekárom nariadený zákaz dochádzky do školy, mimoriadne nepriaznivé poveternostné podmienky, náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach,
8. nahradiť škodu, ktorú žiak spôsobil úmyselne.
9. Rodič môže ospravedlniť neprítomnosť svojho dieťaťa najviac na päť dní.

Zákonný zástupca predloží potvrdenie od lekára, ak neprítomnosť žiaka trvá dlhšie ako päť po sebe nasledujúcich vyučovacích dní; ak žiak za kalendárny mesiac vymešká viac ako dvojnásobok týždenného počtu hodín; ak žiak za dva po sebe nasledujúce mesiace vymešká viac ako trojnásobok týždenného počtu hodín.

V osobitne odôvodnených prípadoch môže škola vyžadovať lekárske potvrdenie o chorobe žiaka alebo iný doklad potvrdzujúci odôvodnenosť jeho neprítomnosti v škole.

4) Ak sa žiak, ktorý splnil povinnú školskú dochádzku, nezúčastní na výchove a vzdelávaní päť po sebe nasledujúcich vyučovacích dní a jeho neúčasť na vyučovaní nie je zákonným zástupcom žiaka ospravedlnená, riaditeľka školy písomne vyzve zákonného zástupcu, aby doložil dôvod žiakovej neprítomnosti. Ak do 10 dní od doručenia výzvy žiak do školy nenastúpi alebo nie je doložený dôvod jeho neprítomnosti v škole, posudzuje sa tak, ako by štúdium ukončil.

**Článok 5**

**Pravidlá správania žiakov**

1) Žiak musí chodiť do školy včas t. j. od 7,45 do 7,55 hodiny.

2) Mobilní žiaci si pred vstupom do budovy dôkladne očistia obuv. Vrchné oblečenie a obuv si odložia na chodbe pred triedou.

3) Žiaci oslovujú zamestnancov školy spravidla pani riaditeľka, pani zástupkyňa, pani učiteľka, pán učiteľ, pani ekonómka, pán školník, pani upratovačka.

4) Žiaci zdravia všetkých zamestnancov školy „Dobré ráno“ resp. „Dobrý deň“ nielen v priestoroch školy, ale aj mimo budovy. Pozdrav má byť dostatočne hlasný a zrozumiteľný. Pri viacnásobnom stretnutí zamestnanca školy v priebehu dňa zdravia žiaci iba pri prvom stretnutí.

5) Každý žiak má v triede presne určené miesto, svojvoľne meniť miesto nie je dovolené.

6) Žiak využíva čas od príchodu do školy do začiatku vyučovania na prípravu na vyučovanie, v tomto čase nevypracováva domáce úlohy, ktoré mu boli uložené v predchádzajúcich dňoch.

7) Mobilný telefón nosí žiak do školy na vlastnú zodpovednosť, škola nezodpovedá za jeho poškodenie prípadne krádež. Počas vyučovania žiak nesmie používať mobilný telefón. Použiť ho môže iba v odôvodnených prípadoch a to so súhlasom vyučujúceho, triedneho učiteľa alebo riaditeľa resp. jeho zástupcu. Žiaci odovzdávajú mobilné telefóny na začiatku vyučovania vyučujúcemu, ktorý ich uloží v zborovni školy. Po skončení vyučovania vyučujúci mobilné telefóny vráti žiakom. V prípade neuposlúchnutia je mobilný telefón odobratý a vrátený bude až zákonnému zástupcovi žiaka.

8) Potreby na jednotlivé hodiny si pripravuje žiak vždy cez prestávku. Ostatné veci má v aktovke, ktorá je zavesená na háčiku žiackeho stola. Po zvonení na hodinu je každý žiak na svojom mieste v triede a očakáva príchod vyučujúceho.

9) Ak sa žiak na vyučovanie nepripravil (nemá domácu úlohu, pomôcky a pod.), ospravedlní sa vyučujúcemu pred začiatkom hodiny v triede.

10) Ak žiak príde do triedy v priebehu vyučovacej hodiny (od lekára, z rehabilitácie, z  ZPP), správa sa ticho, aby nerušil priebeh vyučovania.

11) Žiak na hodine pozorne sleduje výklad učiteľa i odpovede spolužiakov. Podľa možnosti samostatne, svedomite a aktívne pracuje, nenašepkáva, neodpisuje a neruší vyučovanie. Žuť žuvačku počas vyučovania je prejavom neslušnosti.

12) Ak chce žiak odpovedať, alebo sa vyučujúceho na niečo opýtať, hlási sa zdvihnutím ruky. Ak je vyvolaný, odpovedá nahlas a zreteľne.

13) Cez malú prestávku sa žiaci zdržiavajú spravidla v triedach, nepohybujú sa bezdôvodne po chodbách a schodoch. Za poriadok a bezpečnosť žiakov cez prestávku zodpovedá dozor konajúci učiteľ.

14) Po použití WC je žiak povinný umyť si dôkladne umyť ruky dezinfekčným mydlom. Žiaci používajú v triede papierové obrúsky/uterák, tekuté mydlo je pri umývadle pre všetkých žiakov. Uterák musí byť označený u žiakov 1.- 4. ročníka značkou, u žiakov 5.– 10. ročníka menom žiaka. Do uteráka si budú utierať len ruky a tvár.

15) Žiaci desiatujú po 2. vyučovacej hodine.

V budove E desiatujú v triede a pod dozorom triedneho učiteľa resp. dozor konajúceho učiteľa. Každý žiak má svoj vlastný pohár a tanier, ktoré sa používajú výhradne na stolovanie. Papiere a odpadky odhadzujú žiaci do košov.

V budove G desiatujú žiaci – klienti ZSS v malej jedálni ZSS Rosa, ostatní žiaci v triedach pod dozorom učiteľa.

16) Na hodiny v školskej záhrade a telesnej a športovej výchovy sa mobilní žiaci prezliekajú v triede podľa pokynov vyučujúceho.

17) Na konci poslednej vyučovacej hodiny je žiak povinný dať do poriadku svoje miesto a vyložiť stoličku na lavicu. Týždenníci skontrolujú tabuľu, vodovodné kohútiky a okná. Vyučujúci dohliadne, aby si všetci žiaci umyli ruky, prezuli sa, obliekli si vrchný odev a vzali tašku.

18) Žiaci, ktorí končia vyučovanie štvrtou alebo piatou vyučovacou hodinou, opustia pod dohľadom vyučujúceho triedu. Vyučujúci odovzdá žiakov zákonnému zástupcovi, zamestnancom ZSS Rosa, CDR, resp. vychovávateľke ŠKD.

19) Žiaci, ktorí končia vyučovanie šiestou vyučovacou hodinou, opustia pod dozorom vyučujúceho triedu. Vyučujúci odovzdá žiakov vychovávateľke ŠKD.

Žiaci, ktorí nenavštevujú ŠKD sa pod dozorom dozorkonajúcich učiteľov premiestnia do jedálne ZSS Rosa, kde ich dozor konajúci učitelia odovzdajú zamestnancom ZSS Rosa.

Žiaci, ktorí navštevujú ŠKD sa do výdajnej školskej jedálne presúvajú pod dozorom vychovávateľa.

Žiak, ktorý chodí do školy samostatne, odchádza z budovy školy spolu s ostatnými žiakmi a od odchodu zo školy za neho preberá zodpovednosť jeho zákonný zástupca.

20) Žiaci (klienti ZSS Rosa) v budove G sa premiestňujú do jedálne pod dohľadom vyučujúceho a zamestnancov ZSS Rosa.

21) Žiaci Spojenej školy, ktorí navštevujú ŠKD majú v dňoch školského vyučovania zabezpečený teplý obed a nápoj vo výdajnej školskej jedálni.

22) Žiaci stravujúci sa vo VŠJ si obed prihlasujú a odhlasujú cez mobilnú aplikáciu EduPage, príp. do 7,30 nahlásia zmenu p. Čaputovi (0903 555 886). Žiaci, klienti ZSS Rosa stravu odhlasujú 24 hodín vopred na t. č. 0911 987693, príp. mailom na adresu [alena.jurkovičova@domov.rosa](mailto:alena.jurkovičova@domov.rosa). Ak rodič v uvedenom termíne žiaka neodhlási, musí stravu uhradiť v plnej sume.

23) Stravovanie žiakom, ktorí sú klientmi ZSS Rosa zabezpečuje stravovacie zariadenie ZSS Rosa. Žiaci s denným pobytom môžu odoberať obed. Žiaci s týždenným pobytom majú zabezpečené raňajky, desiatu obed, olovrant a večeru.

24) Žiakom, ktorí nie sú klientmi ZSS Rosa a nenavštevujú ŠKD, zabezpečuje celodennú stravu zákonný zástupca alebo CDR.

25) Žiak nesmie:

- požívať ani mať pri sebe počas vyučovania a školských akcií cigarety, alkoholické nápoje alebo narkotiká akéhokoľvek druhu (chemické látky, jedy, omamné alebo psychotropné látky), porušenie tohto zákazu sa považuje za vážne porušenie školského poriadku,

- používať akékoľvek formy šikanovania a rasizmu voči spolužiakom (ohovárať, ponižovať, posmievať sa, používať urážlivé prezývky, nadávky, vyhrážky, fyzicky útočiť). V prípade akéhokoľvek podozrenia, či výskytu vyššie uvedenej skutočnosti, vec sa okamžite prešetrí, vyhotoví sa zápis, kontaktujú sa rodičia žiakov. V danej skupine potom intenzívne nastavujeme resocializačný program za účasti OZ z ZPP. Všetkým vyššie uvedeným negatívam sa snažíme predchádzať formou osvety, besied, práce na hodinách.

- prinášať do školy predmety, ktoré na vyučovaní nebude potrebovať (klenoty, hodinky, väčšiu sumu peňazí...) alebo predmety ohrozujúce zdravie (nože, klince, zápalky, zapaľovače... ),

- opustiť priestory triedy alebo školy počas vyučovania bez súhlasu učiteľa alebo vedenia školy,

- svojim správaním znemožňovať výchovu a vzdelávanie ostatných žiakov školy,

- zámerne narúšať činnosť žiackeho kolektívu,

- kradnúť alebo neoprávnene užívať majetok školy, zamestnancov školy alebo spolužiakov,

- úmyselne poškodzovať majetok školy, zamestnancov školy alebo spolužiakov,

- používať vulgárne výrazy (v ústnej, písomnej alebo grafickej forme) a gestá,,

**-** manipulovať bez súhlasu učiteľa s oknami, roletami, svetelnými vypínačmi a donesenými učebnými pomôckami,

- podvádzať,

- sprístupňovať v škole informácie, ktoré by mohli viesť k narušovaniu mravnosti alebo podnecovaniu k národnostnej, rasovej a etnickej nenávisti alebo k ďalším formám intolerancie,

- prehliadať si neetické webové stránky v priestoroch školy,

- naháňať sa po triede, chodbách a správať sa neprimerane hlučne,

- nakláňať sa nebezpečným spôsobom cez zábradlie na schodisku.

**Článok 6**

**Opatrenia vo výchove - pochvaly a iné ocenenia**

1) Pochvaly a iné ocenenia sa môžu žiakovi udeliť podľa § 58 školského zákona za vzorné správanie, korektné vzťahy medzi spolužiakmi, vzorné plnenie povinností a dlhodobo úspešnú prácu alebo za statočný čin.

2) Návrh na udelenie pochvaly alebo iného ocenenia sa prerokuje v pedagogickej rade.

3) Udelené pochvaly alebo iné ocenenia sa zaznamenávajú do triedneho výkazu.

4) Ústnu alebo písomnú pochvalu pred kolektívom triedy udeľuje triedny učiteľ za

* vzorné správanie,
* utváranie dobrých vzťahov v triede,
* vzornú dochádzku do školy (najviac 10 vymeškaných hodín),
* vzorné plnenie školských povinností,
* výborný prospech,
* reprezentáciu triedy.

5) Ústnu alebo písomnú pochvalu pred kolektívom školy udeľuje riaditeľ za

* vzorné správanie,
* vzornú dochádzku do školy (0 vymeškaných hodín),
* výborný prospech,
* úspešnú reprezentáciu školy,
* nezištnú pomoc alebo príkladný čin.

**Článok 7**

**Opatrenia o výchove - napomenutie, porušenie školského poriadku**

1) Ak sa žiak previnil proti školskému poriadku, mravným normám spoločnosti alebo narúša činnosť kolektívu, možno mu uložiť po objektívnom prešetrení opatrenie na posilnenie disciplíny.

2) Výchovné opatrenia sa udeľujú pred kolektívom triedy a zaznamenávajú sa do triedneho výkazu.

3) Podľa závažnosti previnenia možno žiakovi uložiť:

- napomenutie triednym učiteľom,

- pokarhanie triednym učiteľom,

- pokarhanie riaditeľom,

- podmienečné vylúčenie (len u žiakov praktickej školy),

- vylúčenie (len u žiakov praktickej školy).

**4) za menej závažné porušenie školského poriadku sa považuje:**

- neuposlúchnutie príkazov učiteľa,

- vulgárne vyjadrovanie sa,

- odvrávanie,

- znemožňovanie vyučovania v triede (šaškovanie, vyrušovanie),

- svojvoľné opustenie miesta v triede (netýka sa žiakov s hyperaktivitou),

- nevhodná úprava zovňajšku,

- neslušné správanie (nezdravenie, provokovanie...),

- odmietanie pracovať na hodine,

- používanie mobilu počas vyučovania,

- nepripravenie si pomôcok na hodinu počas prestávky,

- žuvanie žuvačky počas vyučovania,

- behanie po chodbách a schodoch počas prestávky,

- veľmi hlučné správanie sa,

- prehliadanie neetických webových sídiel,

**5) za závažné porušenie školského poriadku sa považuje:**

- verbálny útok voči spolužiakovi, alebo zamestnancovi školy ,

- klamstvo, ohováranie,

- úmyselné ničenie, alebo krádež školského majetku,

- úmyselné ničenie, alebo krádež majetku spolužiaka alebo zamestnanca školy,

- seba poškodzovanie,

- útek z budovy školy,

- nezdržiavanie sa v skupine počas všetkých akcií mimo budovu školy,

- nosenie cigariet, zapaľovačov, zápaliek, alkoholu, nebezpečných predmetov do školy,

- podnecovanie k rasovej neznášanlivosti,

**6) za mimoriadne závažné porušenie školského poriadku sa považuje:**

- šikanovanie spolužiaka (vysmievanie, urážanie, nadradenosť, podceňovanie a fyzické ubližovanie spolužiaka sa považuje za šikanovanie),

- fyzický útok na spolužiaka,

- fyzický útok na zamestnanca školy.

7) Napomenutie triednym učiteľom udeľuje žiakovi triedny učiteľ spravidla do 3 dní od previnenia za jednorazový menej závažný priestupok voči školskému poriadku (článok 5), ktorý zapíše do zošita hodnotenia,

- za 1-2 hodiny neospravedlnenej absencie.

8) Pokarhanie triednym učiteľom udeľuje žiakovi triedny učiteľ po prerokovaní s riaditeľom školy a ktoré sú zapísané v zošite hodnotenia za:

- opakované menej závažné priestupky voči školskému poriadku,

- za jednorazový závažný priestupok voči školskému poriadku,

- za 3-4 hodiny neospravedlnenej absencie.

9) Pokarhanie riaditeľom školy udeľuje žiakovi riaditeľ po prerokovaní v pedagogickej rade a ktoré sú zapísané v zošite hodnotenia za:

- opakované závažné priestupky voči školskému poriadku,

- mimoriadne závažné porušenie školského poriadku,

- 5- 6 hodín neospravedlnenej absencie.

10) Pokarhanie triednym učiteľom a riaditeľom školy sa odôvodní v triednom výkaze a riaditeľ školy o ňom preukázateľným spôsobom informuje zákonného zástupcu žiaka.

11) Pri podozrení zo zanedbávania povinnej školskej dochádzky (vymeškanie bez ospravedlnenia):

- viac ako 15 hodín mesačne – riaditeľ to oznámi na oddelenie sociálnych vecí a ÚPSVaR,

- viac ako 60 hodín / viac ako 100 hodín v roku, podľa zákona č. 596/2003 Z.z. a podľa zákona č. 372/1990 Zb. o priestupkoch, škola podáva oznámenie ÚPSVaR.

12) Ak žiak svojim správaním a agresivitou ohrozuje bezpečnosť a zdravie ostatných žiakov, zamestnancov alebo narúša výchovu a vzdelávanie do takej miery, že znemožňuje ostatným účastníkom vzdelávanie, môže riaditeľ školy použiť **ochranné opatrenie**, ktorým je okamžité vylúčenie žiaka z výchovy a vzdelávania a jeho umiestnenie do inej miestnosti za prítomnosti pedagogických zamestnancov, ktorí vykonávajú nad žiakom dozor do prevzatia žiaka jeho zákonným zástupcom. Riaditeľ školy, resp. zástupca školy bezodkladne privolá zákonného zástupcu žiaka, RZP a Policajný zbor.

13) Žiak, ktorý navštevuje ŠKD je povinný sa riadiť týždennou skladbou zamestnaní v ŠKD. V prípade výrazného/závažného narúšania činností v ŠKD, po pohovore so zákonnými zástupcami môže byť žiak s ŠKD vylúčený.

14) O dôvodoch a priebehu ochranného opatrenia vyhotoví riaditeľ školy písomný záznam.

15) Ak žiak opakovane porušuje školský poriadok, dlhodobo sa správa nevhodne, sústavne znemožňuje činnosť kolektívu, ohrozuje spolužiakov a zamestnancov školy a jeho správanie nie je možné korigovať, riaditeľ v spolupráci so psychológom, psychiatrom, neurológom, pediatrom, príslušným sociálnym pracovníkom rozhodne o ďalších opatreniach (individuálne vzdelávanie, pobyt v diagnostickom centre, preradenie do iného typu školy resp. zariadenia). Opatrenia prerokuje v pedagogickej rade a informuje o nich zákonného zástupcu žiaka.

16) Žiak praktickej školy, ktorý i napriek udelenému pokarhaniu riaditeľom školy naďalej závažne porušuje školský poriadok, môže byť podmienečne vylúčený zo školy.

17) Na zaistenie bezpečnosti a ochrany zdravia žiakov a na ich ochranu pred sociálno-patologickými javmi, diskrimináciou, násilím žiakov školy, škola zabezpečuje preventívne programy (besedy, kvízy) v spolupráci s ZPP BA 1, OR PZ BA 4. Na úrovni školy preventívne programy zabezpečuje výchovný poradca. Pri podozrení, resp. zistení vyššie uvedeného, zasadá výchovná komisia školy (vedenie školy, výchovný poradca, triedny učiteľ), je predvolaný rodič, resp. zákonný zástupca žiaka, kde sa situácia rieši zápisom, návrhmi opatrení. V prípade neúspešného riešenia kontaktujeme Diagnostické centrum (Slovinská 1, BA), alebo Diagnostické centrum pre mládež (Trstínska 2, BA).

18) V prípade, že žiakovi je potrebné podať počas vyučovania liek, urobí tak zdravotnícky zamestnanec ZSS Rosa, pokiaľ je žiak klientom zariadenia.

Ak žiak nie je poberateľom soc. služby, v ojedinelých prípadoch, na základe písomnej žiadosti zákonného zástupcu, na základe písomného potvrdenia/doporučenia lekára, môže triedny učiteľ/pedagóg podávať - výhradne iba perorálne - liek žiakovi (jedná sa o podávanie liekov, ktoré sa berú dlhodobo a pravidelne). K žiadosti zákonného zástupcu musí byť doložené doporučenie lekára s presným popisom podávania lieku. Liek (označený menom, s presným dávkovaním) bude umiestnený v lekárničke (zborovňa). Podávanie lieku bude vždy zapísané na tlačive, v zborovni (podpis pedagóga, dátum, čas podania), v prípade neprítomnosti triedneho učiteľa, liek podá zastupujúci pedagóg.

**Článok 8**

**Záverečné ustanovenia**

1) Školský poriadok je platný od 1. septembra 2025.

2) Ruší sa školský poriadok vydaný v roku 2024.

PaedDr. Adriana Dostálová, PhD.

riaditeľka